স্টাফ রিপোর্টার ॥ চুনারুঘাটে পারিবারিক কলহের জের ধরে স্ত্রীর হামলায় স্বামী গুরুতর আহত হয়েছে। ঘটনাটি ঘটেছে গতকাল শুক্রবার বেলা ১১টায় চুনারুঘাট উপজেলার কাঠালবাড়ি এলাকায়। আহত সূত্র জানায়, কাঠালবাড়ি গ্রামের আব্দুল মালেকের সাথে দীর্ঘদিন ধরে তার স্ত্রী নাজমা খাতুনের পারিবারিক কলহ চলে আসছিল। গতকাল সকালে তাদের মাঝে তুচ্ছ বিষয়াদি নিয়ে ঝগড়া হয়। এতে ক্ষিপ্ত হয়ে নাজমা একই গ্রামে তার পিত্রালয়ে খবর দেয়। খবর পেয়ে নাজমার ভাই সানু, মারাজ ও হান্নান আব্দুল মালেকের বাড়িতে এসে তার উপর হামলা চালায়। এতে আব্দুল মালেক (৩৫) গুরুতর আহত হয়। পরে স্থানীয় লোকজন তাকে উদ্ধার করে হবিগঞ্জ সদর আধুনিক হাসপাতালে নিয়ে এসে ভর্তি করে।